《至邻圃视寄养菊花已出蓓蕾喜赋》
清代·陈曾寿

京华几年居，所得是佳菊。九秋历三冬，闭门看不足。

去年急鄂难，花开不及瞩。出门星在天，满地霜华肃。

脱命息海隅，稍稍生事复。渡海移故根，残书共一束。

灌养寄老圃，憔悴不盈掬。别畦何葳蕤，哀此一寸绿。

旬月未经过，蓓蕾忽纷簇。彭泽招我魂，粲然秋在目。

乃知一息存，生理绝可续。天乎一物慈，长得依草木。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴河陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。